Η Αικατερίνη Σακελλαροπούλου είναι και επίσημα η πρώτη γυναίκα Πρόεδρος της Δημοκρατίας στην Ελλάδα. Η ανώτατη δικαστικός εκλέχθηκε σήμερα σε μια ιστορική ψηφοφορία στη Βουλή , με ευρεία πλειοψηφία.

Υπέρ της κ. Σακελλαροπούλου ψήφισαν 261 βουλευτές εκ των 294 που παρευρέθησαν από την Νέα Δημοκρατία, τον ΣΥΡΙΖΑ και το ΚΙΝΑΛ.

«Παρών» ψήφισαν 33 βουλευτές ενώ σημειώθηκαν και έξι απουσίες.

Από την ψηφοφορία απουσίαζαν οι βουλευτές Α. Σαμαράς (ΝΔ), Τρ. Αλεξιάδης (ΣΥΡΙΖΑ), Ν. Συρμαλένιος (ΣΥΡΙΖΑ), Κ. Ζουράρις (ΣΥΡΙΖΑ), Αλ. Μεϊκόπουλος (ΣΥΡΙΖΑ) και Κ. Αδάμου (ΜέΡΑ2%).

Εκλογή ΠτΔ: Επικοινωνία Μητσοτάκη - Σακελλαροπούλου μετά την ψηφοφορία της Βουλής

Οι κ.κ. Σαμαράς, Αλεξιάδης και Συρμαλένιος έστειλαν επιστολή με την οποία δήλωναν ότι εάν παρίσταντο θα ψήφιζαν την κυρία Σακελλαροπούλου, ενώ η κα Αδάμου ότι θα ψήφιζε «παρών».

Δεν έστειλαν επιστολή οι κ.κ. Μεϊκόπουλος και Ζουράρις, οι οποίοι ήταν αδικαιολόγητα απόντες από την ψηφοφορία.

Πηγές της Κ.Ο. του ΣΥΡΙΖΑ έλεγαν μετά τη ψηφοφορία ότι ο Κώστας Ζουράρις είχε πρόβλημα μετακίνησης ενώ ο Αλέξανδρος Μεϊκόπουλος αντιμετώπισε πρόβλημα με το αυτοκίνητο και έφθασε με μεγάλη καθυστέρηση.

Στο γραφείο της Σακελλαροπούλου το μεσημέρι ο Κώστας Τασούλας

Στις 13:30, ο Πρόεδρος της Βουλής, Κώστας Τασούλας, συνοδευόμενος από τους αντιπροέδρους του Σώματος θα μεταβούν στο γραφείο της κ. Σακελλαροπούλου στο ΣτΕ για να της ανακοινώσουν το αποτέλεσμα.

Η ορκομωσία της νέας Προέδρου της Δημοκρατίας θα γίνει στις 13 Μαρτίου.